**Forskrift for integrert ph.d. -utdanning ved Norges teknisk-naturvitenskapelige**

**universitet (NTNU)**

**Fastsatt av Styret ved NTNU 07.12.2005 med hjemmel i Lov av 1. april 2005 nr. 15 om universiteter og**

**høyskoler §§ 3-7 og 3-9 nr. 7 og Forskrift av 10.10.2005 nr. 1191 om opptak til ved universiteter og**

**høyskoler § 1-1 nr. 4, fastsatt av Utdannings- og forskningsdepartementet.**

**Trådt i kraft 07.12.2005.**

**Oppdatert av Rektor 18.12.2018, jf. fullmakt fra NTNUs styre, S-sak 35/18.**

Rektor avgjør etter søknad hvilke fakultet som kan anvende reglementet, jf. S-sak 35/14.

**I Doktorgradsutdanningen**

Forskrift for gradene philosophiae doctor (ph.d.) og philosophiae doctor (ph.d.) i kunstnerisk utviklingsarbeid ved NTNU, vedtatt av Styret 05.12.2018, gjelder med følgende særbestemmelser:

**1.1 Målsetting for doktorgradsutdanningen**

**Integrert ph.d. -utdanning**

Integrert ph.d. -utdanning er betegnelse på et spesielt tilrettelagt studieopplegg fram til graden ph.d. ved NTNU. Opplegget kombinerer gjennomføring av 5. årskurs i teknologi-

/sivilingeniørutdanningen ved NTNU og doktorgradsutdanning slik at kandidater med

interesse for forskning får et tilpasset studieopplegg. Målet er å utdanne

doktorgradskandidater på et høyt internasjonalt nivå og sikre god rekruttering av

doktorgradskandidater.

**Organisering av integrert ph.d. -utdanning**

Integrert ph.d. -utdanning består av to perioder.

I første periode på to år gjennomføres 5. årskurs i teknologi-/sivilingeniørutdanningen ved

NTNU som 50% deltidsstudium. Fordypningsemne og masteroppgave innrettes mot

den påfølgende avhandlingen i doktorgradsutdanningen. Både fordypningsemne og master-

oppgave skal tilfredsstille kravene som stilles til disse i teknologi-

/sivilingeniørutdanningen. Den øvrige tiden disponerer kandidatene til gjennomføring av

opplæringsdelen av doktorgradsutdanningen og arbeid med avhandlingen. Utdanningen

foregår normalt ved NTNU. Studieopphold på inntil 6 mnd. ved lærested i utlandet bør inngå

etter avtale.

Andre periode på minimum to år disponeres til arbeid med avhandlingen og resterende

opplæringsdel.

**1.2 Opptak**

**Opptak til første periode**

Samlet antall kandidater som tas opp til integrert ph.d. -utdanning kan begrenses etter vedtak av fakultetet innenfor det fastsatte måltall for opptak til doktorgradsstudier. Antallet kan også begrenses på ulike fagområder. Søknad om opptak til første periode skal inneholde forslag om fagområde, hovedveileder og tema for forskningsområdet. Opptak gjøres på bakgrunn av karaktergrunnlaget etter 7. semester i teknologi-/sivilingeniørutdanningen. Søkeren skal ha en veiet gjennomsnittskarakter som er B eller bedre sammenholdt med NTNUs karakterskala. Opptaket er betinget av at gjennomsnittskarakteren er den samme etter 8. semester.

Kandidater som ikke tilfredsstiller kravet til karakter etter 8. semester, inklusive utsatt

eksamen, mister retten til å følge opplegget.

**Plan for doktorgradsutdanningen**

Plan for utdanningen utarbeides i samarbeid med hovedveileder etter at opptaket er gjort.

Fakultetet godkjenner planen etter anbefaling fra instituttet. Planen legges til grunn for en

individuell skriftlig avtale.

**Opptak til andre periode**

Kandidater som har gjennomført første periode i samsvar med bestemmelsene i dette

reglementet, og oppfyller vilkårene for opptak etter forskrift for graden philosophiae doctor

(ph.d.) og philosophiae doctor (ph.d.) i kunstnerisk utviklingsarbeid, har rett til opptak til andre periode.

Søknad om opptak til andre periode utarbeides på særskilt skjema i samarbeid med

hovedveileder. Prosjektbeskrivelsen skal ha et omfang på 5-10 sider og inneholde følgende

punkter: bakgrunn, målsetting, avgrensning, forskningsmetodikk og arbeidsplan/tidsplan.

**Prosedyre for opptak**

Søknad om opptak til første og andre periode sendes instituttet. Fakultetet avgjør søknaden

etter innstilling fra instituttet. Fakultetet fastsetter en årlig søknadsfrist for opptak til første

periode.

**1.3 Avtale**

**Avtale om faglig gjennomføring og økonomiske forhold**

Det skal inngås skriftlig avtale som særskilt regulerer opplegg og gjennomføring av første

periode. Avtalen inngås mellom kandidaten, instituttet og fakultetet. I tillegg skal

standardavtale for opptak til organisert doktorgradsutdanning inngås.

**1.4 Doktorgradsprogram**

**Opplæringsdelen**

Kandidater skal i første periode normalt avlegge 30 studiepoeng og deler av eventuelle spesielle utdanningskrav i det aktuelle ph.d. -programmet.

**II Teknologi-/sivilingeniørutdanningen**

Forskrift om studier ved NTNU, vedtatt av Styret 08.12.2015 og utfyllende regler for

teknologistudiet/sivilingeniørstudiet gjelder for teknologi-/sivilingeniørutdanningen. I tillegg

gjelder følgende:

Masteroppgaven kan gjennomføres som deltidsstudium med 50% over 1 år.

Kandidater som avbryter integrert ph.d. -utdanning etter ett år, skal deretter kunne avlegge vanlig masteroppgave i samsvar med forskrift om studier og utfyllende regler. Graden master i teknologi tildeles når eksamen i alle emner i den obligatoriske/valgte fagkrets og masteroppgaven er bestått.

Kandidater som avbryter integrert ph.d. -utdanning etter to år, tildeles graden master i teknologi forutsatt at eksamen i alle emner i den obligatoriske/valgte fagkrets og masteroppgaven er bestått.